**Jelena Porsanger** (født 1967 i Loparskaja, Sovjetunionen, fødenavn Jelena Sergejevna Semjasjkina) er en forsker innenfor samisk kultur og historie. Hun var rektor 2011 til 2015 ved Samisk høgskole i Kautokeino.

Liv og virke
------------

### Bakgrunn

Jelena Porsanger vokste opp i landsbyen Loparskaja i innlandet på Kolahalvøya, sentralt i det kildinsamiske området. Hennes familiebakgrunn er imidlertid fra det skoltesamiske området nær grensen mellom Russland og Finland, og faren skal ha snakket skoltesamisk. Foreldrene forsket på nordlys ved Polar-geofysisk institutt, Kola vitenskapelige senter under Det russiske vitenskapsakademiet, og Jelena ble derfor tidlig stimulert til en akademisk karriere.

I Sovjetunionen sto likhetsidealet så sterkt at kulturell bakgrunn ble fortiet, og undervisning på samisk hadde vært forbudt siden 1930-tallet. Utover 1970-tallet begynte det imidlertid å bli økende interesse for det samiske, og da det kom en samisk-russisk ordbok, lærte Porsanger seg samisk på egen hånd. Av farmoren lærte hun i tillegg finsk, og hun dro senere til Helsingfors for å studere, der hun også måtte lære seg nordsamisk.

### Karriere

I 1998 begynte Porsanger som førsteamanuensis ved Senter for samiske studier ved Universitetet i Tromsø, i 2000 ble hun ansatt som forsker og foreleser og i 2005 som seniorforsker. Forskningen hennes på muntlige og skriftlige kilder til den østsamiske urfolksreligionen fra det 16. til det 20. århundre førte til doktoravhandlingen *«Bassejoga čáhci»: Gáldut nuortasámiid eamioskkoldaga birra álgoálbmotmetodologiijaid olis* (*«Vannet i den hellige elva»: Kildene til den østsamiske religionen sett i lys av urfolksmetodologi*), som hun forsvarte ved Universitetet i Tromsø i januar 2006. Det er den første disputasen som har foregått på samisk i Norge. Porsanger har sagt at inspirasjonen til oppgaven kom fra frustrasjon over hvor lite som var skrevet om østsamisk kultur og religion, og at det som var skrevet var «urettmessig generalisert».

Porsangers forskningsinteresser inkluderer dekolonisering av forskning, utforming av urfolksmetodologi, forskningsetikk, samisk forskningshistorie, og østsamers historie og spirituelle kultur.

Hun ble siden ansatt ved Samisk høgskole i Kautokeino, der hun siden 2010 har ledet et forskningsprosjekt for utvikling av metodologi, dokumentasjon, bevaring, beskyttelse og lagring av árbediehtu – tradisjonell samisk kunnskap. 1. august 2011 ble hun rektor ved høgskolen.

Porsanger har også vært med i ekspertpanelet til FNs forum for urfolkssaker.

Referanser
----------

1. ↑   Davvi Girji, Jelena Porsanger, «Bassejoga čáhci», verkets språk nordsamisk, utgitt 2007, besøkt 26. juli 2023[Hentet fra Wikidata]
2. 1 2 3 4 5  
Siw Ellen Jakobsen (juni 2007). «Med himmelen som tak». *Bladet forskning*. Arkivert fra originalen 1. desember 2017. Besøkt 17. desember 2011.
3. 1 2  «Biography at Saami Documentation and Revitalization Network» **(engelsk)**. 2009. [*død lenke*]
4. ↑  Randi Solhaug (20. januar 2006). «Første disputas på samisk». Universitetet i Tromsø : Nyhetstorget. Arkivert fra originalen 11. juni 2007.
5. 1 2  «Jelena Porsanger blir ny rektor». Samisk høgskole. 2011. [*død lenke*]

Eksterne lenker
---------------

* 

* (no) Publikasjoner av Jelena Porsanger i BIBSYS
* 

* (no) Publikasjoner av Jelena Porsanger i forskningsdokumentasjonssystemet CRIStin
* Siw Ellen Jakobsen. Med himmelen som tak (Portrett i Bladet forskning nr 2/2007)


|  |  |  |
| --- | --- | --- |
| Forgjenger:**Steinar Pedersen** | **Rektor ved Samisk høgskole i Kautokeino**(2011–2051) | Etterfølger:**Gunvor Guttorm** |

|  |  |
| --- | --- |
| Oppslagsverk/autoritetsdata | BIBSYS **·** VIAF **·** GND **·** LCCN **·** ISNI **·** CRIStin
 |